Ladekaos i påskeutfarten: – Helt spinnvilt 
Tok du elbilen hjem fra påskeferie?  Det gjorde Baard Amundsen (60).  – Hva skal man si, sier han når VG ringer.  Amundsen fryktet det verste før hjemfarten fra Røros til Oslo første påskedag. Så ble det verre.  I et innlegg på X beskriver han ladekøene langs riksvei 3 og E6 som massive.  – Det var helt spinnvilt oppover hele dalen. De store ladestedene på veien, Alvdal og Elverum var helt håpløse, det var ikke til å tenke på en gang.  Lokalavisen Arbeidets Rett skrev søndag ettermiddag at det var tilløp til kaos langs riksvei 3 på Alvdal.  Amundsen reagerte sterkt på at køene i Alvdal skapte trafikkfarlige situasjoner, ved at køene strakk seg ut til hovedveiene hvor biler stod på rekke og rad. – Bilene står litt på siden, men det er ikke en spesiell bred vei. Man kjører forbi med hjerte i halsen, sier Amundsen. – Der står det kanskje hundre Teslaer i veien, og man må komme seg forbi med tungtrafikk imot. Det er rett og slett farlige situasjoner, som varte hele dagen.  – Begynte å gråte Amundsen forteller at han hjalp en kvinne som ikke fikk laderen til å virke etter å ha ventet på sin tur i 45 minutter. – Hun begynte rett og slett å gråte. Endelig var det hennes tur, så klarte hun ikke å koble seg på, forteller han.  Det ordnet seg til slutt for Amundsen og elbilen, som kjørte av riksvei 3 og fant en ladestasjon på Rena. Han sier han ble stående en halvtime i kø.  – Vi hadde nok forhåpninger om at det i denne påsken skulle være bedre, sier generalsekretær i Elbilforeningen Christina Bu til VG.  Ifølge Bu har det aldri vært bedre ladedekning nasjonalt enn nå. Norge har nå 8000 hurtigladere, og 2000 av disse er bygget i løpet av de siste tolv månedene.  – Så det er et positivt bakteppe. Men når det er kø på veien, kan køene ved hurtigladerne fort hope seg opp på spesielle utfartsdager. Det vi hører om her er en svært kjedelig situasjon for dem som opplever det.  Hun har to klare råd til elbilførere:  – Dysfunksjonelt Amundsen sier han opplever hele ladesystemet som dysfunksjonelt.  – Det er utrolig rart at myndighetene ikke tar større ansvar for ladeinfrastruktur. De overlater det til markedet hvor alle prøver å binde kunder til eget betalingssystem, og knytte dem til sine egne kompliserte løsninger som ikke virker med hverandre, sier Amundsen.  – Det er rett og slett en veldig dårlig løsning. Funksjonaliteten burde jo være det letteste å løse. Generalsekretær Bu sier dette er i kjernen av det Elbilforeningen har jobbet mye med.  – I en sånn situasjon, øker det faktisk utfordringen at folk står og knoter med betaling. Utfordringen i Norge er at mange selskaper ikke ønsker å være med på en felles løsning.  Hun forklarer at det finnes såkalte roamingtjenester, hvor du med for eksempel Elbilforeningens ladebrikke, kan lade på mange forskjellige selskaper og apper.  Bu trekker også frem at det i fjor ble krav om at alle nye ladestasjoner skal ha kortbetaling, og at det om et par år også vil bli krav om ettermontering.  – Så det er lys i enden av tunnelen.
Elbilist Baard Amundsen (60) forteller om store ladekøer for elbiler under påskehjemfarten, da han kjørte fra Røros til Oslo første påskedag.  Han mener køene førte til trafikkfarlige situasjoner, med biler i kø langs hovedveiene. Elbilforeningens generalsekretær Christina Bu sier at ladedekningen aldri har vært bedre, men at køer kan oppstå på spesielle utfartsdager. Hun råder elbilførere til å lade når de kan, ikke når de må, og å unngå å lade helt opp till 100 prosent. 